efsyn.gr

Δεκάδες ρουκέτες έπεσαν στην πρωτεύουσα της Λιβύης μετά την κατάληψη στρατηγικής σημασίας πόλεων στα δυτικά από τις δυνάμεις που είναι πιστές στην Κυβέρνηση Εθνικής Συμφωνίας (GNA) του Φάγεζ αλ Σαράτζ.

Χθες κατέλαβαν τις παράκτιες πόλεις Σορμάν και Σαμπράτα, που ελέγχονταν κυρίως από πολιτοφυλακές των Σαλαφιστών που είχαν συμμαχήσει με τον Χαλίφα Χάφταρ από την αρχή της επιχείρησής του κατά της Τρίπολης τον Απρίλιο του 2019.

Στη συνέχεια ο στρατός της GNA ανακατέλαβε και άλλες μικρές πόλεις πιο νότια, επιφέροντας πλήγμα στον στρατάρχη, ο οποίος πλέον έχασε τον έλεγχο των δυτικών ακτών της Λιβύης.

Έκτοτε ο ήχος των ρουκετών δεν έχει σταματήσει να ακούγεται στην Τρίπολη, κυρίως γύρω από το αεροδρόμιο Μίτιγκα, στα ανατολικά προάστια της πρωτεύουσας, όπου σπίτια υπέστησαν ζημιές. Σύμφωνα με τον χθεσινοβραδινό απολογισμό των υπηρεσιών διάσωσης, υπάρχει ένας τραυματίας.

Οι δυνάμεις της GNA, που έχει την έδρα της στην Τρίπολη και αναγνωρίζεται από τον ΟΗΕ, κατηγόρησε τις δυνάμεις του Χάφταρ ότι επιθυμούν «να εκδικηθούν» για την απώλεια του ελέγχου των πόλεων αυτών βομβαρδίζοντας την πρωτεύουσα.

«Οι εγκληματικές και μισθοφορικές πολιτοφυλακές έστρεψαν την οργή τους στις συνοικίες της Τρίπολης για να εκδικηθούν για την ήττα τους, εκτοξεύοντας δεκάδες πυραύλους και ρουκέτες εναντίον της πρωτεύουσας χωρίς να κάνουν διακρίσεις», δήλωσε χθες ο Μοχάμαντ Γκνούνου, εκπρόσωπος της κυβέρνησης εθνικής ενότητας.